KOMMISSIONENS AFGØRELSE

af 10. september 1999

om godtagelse af tilsagn afgivet i forbindelse med antidumpingproceduren vedrørende importen af flade paller af træ med oprindelse i Republikken Polen

(meddelt under nummer K(1999) 2844)

(1999/642/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), ændret ved forordning (EF) nr. 905/98(2), særlig artikel 8, stk. 1,

under henvisning til Kommissionens forordning (EF) nr. 1023/97 af 6. juni 1997 om indførelse af en midlertidig antidumpingtold på import af flade paller af træ med oprindelse i Polen og om godtagelse af tilsagn afgivet af visse eksportører i forbindelse med den pågældende import(3), senest ændret ved forordning (EF) nr. 1633/97(4), særlig artikel 2,

efter høring af Det Rådgivende Udvalg, og

ud fra følgende betragtninger:

A. TIDLIGERE PROCEDURE

(1) Kommissionen indførte ved forordning (EF) nr. 1023/97 (i det følgende benævnt "forordningen om midlertidig told") en midlertidig antidumpingtold på importen af flade paller af træ henhørende under KN-kode ex 4415 20 20 med oprindelse i Polen og godtog tilsagn afgivet af visse eksporterende producenter. Tilsagnene vedrørte kun en bestemt type palle, nemlig EUR-pallen.

(2) Da der anvendtes stikprøve til undersøgelsen, kunne anmodninger om fornyet undersøgelse i henhold til artikel 11, stk. 4, ikke imødekommes. Men for at sikre lige behandling af nye eksportører og samarbejdsvillige selskaber, som ikke indgik i stikprøven i forbindelse med den oprindelige undersøgelse, ændredes forordningen om midlertidig told ved Kommissionens forordning (EF) nr. 1632/97(5). Ifølge artikel 2 i forordning (EF) nr. 1632/97 kunne nye polske eksporterende producenter få godtaget tilsagn vedrørende eksporten af EUR-paller, hvis de opfyldte kriterierne i den pågældende forordning.

(3) Rådet indførte ved forordning (EF) nr. 2334/97(6), senest ændret ved forordning (EF) nr. 2079/98(7), en endelig antidumpingtold på importen af flade paller af træ med oprindelse i Polen.

B. ANMODNING FRA NYE EKSPORTØRER

(4) Efter vedtagelsen af forordning (EF) nr. 2334/97 har yderligere fem nye polske eksporterende producenter fremsat anmodning om, at artikel 2 i forordning (EF) nr. 1023/97 anvendes for deres vedkommende, og afgivet tilsagn vedrørende EUR-paller. De har også fremlagt tilstrækkelige beviser i henhold til artikel 2 i forordning (EF) nr. 1023/97 for, at de rent faktisk er nye eksporterende producenter. I henhold til artikel 2 i forordning (EF) nr. 1023/97 bør tilsagnene fra disse fem polske eksporterende producenter vedrørende EUR-paller derfor godtages -

TRUFFET FØLGENDE AFGØRELSE:

Artikel 1

De tilsagn vedrørende EUR-paller, der er afgivet af:

- "SMT" Sp.zo.o, Miastko

- Firma Transdrewneks Gadzala Antoni, Torun

- "Palko" Sp.zo.o, Sedziszow

- "D& M& D" Sp.zo.o, Blizanow

- P.P.H. "Vector", Kalisz

i forbindelse med antidumpingproceduren vedrørende importen af flade paller af træ med oprindelse i Polen og henhørende under KN-kode ex 4415 20 20, godtages.

Artikel 2

Denne godtagelse træder i kraft dagen efter offentliggørelsen i denne afgørelse i De Europæiske Fællesskabers Tidende.

Udfærdiget i Bruxelles, den 10. september 1999.

På Kommissionens vegne

Leon BRITTAN

Næstformand

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.

(3) EFT L 150 af 7.6.1997, s. 4.

(4) EFT L 225 af 15.8.1997, s. 13.

(5) EFT L 225 af 15.8.1997, s. 11.

(6) EFT L 324 af 27.11.1997, s. 1.

(7) EFT L 266 af 1.10.1998, s. 1.